Diari Oficial de la Generalitat Valenciana


Sumari del DOGV 3579, del 09-09-1999 (1999/7709)

RESOLUCIÓ de 6 d'agost de 1999, del conseller d'Obres Públiques, Urbanisme i Transports, que aprova definitivament la modificació puntual número 8 del Pla General de Vila-real (Castelló).
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3579

Data del DOGV
:   09-09-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/7709


Data del document
:   06-08-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Vila-real
    * pla d'urbanisme

RESOLUCIÓ de 6 d'agost de 1999, del conseller d'Obres Públiques, Urbanisme i Transports, que aprova definitivament la modificació puntual número 8 del Pla General de Vila-real (Castelló). [1999/M7709]
  
Vist l'expedient relatiu al projecte de modificació puntual número 8 del Pla General de Vila-real (Castelló), i de conformitat amb els següents
  
Antecedents de fet
  
Primer
  
El Ple de l'Ajuntament de Vila-real, en sessió de 31 de maig de 1999, va acordar exposar al públic la modificació del pla general, cosa que es va dur a efecte mitjançant anuncis inserits en el periòdic Mediterráneo 15 de juny de 1999 i en el Diari Oficial de la Generalitat Valenciana de 16 de juny 1999. Transcorregut el període d'informació al públic, el Ple de l'ajuntament va aprovar provisionalment la modificació en sessió de 26 de juliol de 1999, després d'això l'expedient es remet al Servei Territorial d'Urbanisme, per a l'aprovació definitiva, el 29 de juliol de 1999.
  
Segon
  
El projecte consta de memòria i plans.
  
Tercer
  
El Servei Territorial d'Urbanisme de Castelló, en data 3 d'agost de 1999, va emetre un informe favorable de l'aprovació definitiva d'aquest expedient. Així mateix s'ha emés un informe pel Servei de Coordinació Territorial d'aquesta conselleria, en què consta una proposta d'aprovació definitiva del director general d'Urbanisme i Ordenació Territorial.
  
Fonaments de dret
  
Primer
  
Respecte del procediment, en el cas present s'han observat les prescripcions legalment establides per a les modificacions de plans d'aquesta índole. En efecte, a tenor del que disposa l'article 55.1 de la vigent Llei Reguladora de l'Activitat Urbanística i en l'article 175 del Reglament de Planejament de la Comunitat Valenciana, el canvi o substitució de determinacions en els plans i programes exigeix complir el mateix procediment legal previst per a la seua aprovació. Aquest està constituït pels articles 35 i següents de la citada LRAU i els articles 155 i següents del Reglament de Planejament. Consta en l'expedient que s'han complit els requisits exigits per a l'aprovació dels plans. Així mateix, s'han sol·licitat els diferents informes preceptius i la documentació està completa.
  
Segon
  
Quant al fons de l'assumpte, l'expedient té com a objecte resoldre la contradicció detectada en el Pla General d'Ordenació Urbana de Vila-real en relació amb l'illa número 466 del sòl urbà, delimitada pels carrers de la Mare Rosa Molas, Alfred Nobel i la Mare de Déu de la Consolació. Segons el pla número 4 (d'alineacions i altures) del vigent pla general, aquesta illa es qualifica en part com a edificable i la resta com a zona verda de caràcter privat. En canvi, segons el pla número 3 (de qualificacions del sòl urbà) la parcel·la figura en part com a edificable i la resta (la porció que en el pla núm. 4 és zona verda privada) apareix com a equipament local-mercat. D'una altra banda, en la memòria del pla general vigent, en el càlcul de l'aprofitament tipus de l'àrea de repartiment número 3, l'illa número 466 apareix en part com a edificable i en part com a equipament, mercat de barri. Segons s'indica en la memòria de la modificació, la contradicció s'ha constatat amb motiu de la presentació d'una sol·licitud de llicència d'obres sobre part de l'illa número 466.
  
La modificació que s'examina resol la contradicció existent entre els plans d'ordenació número 3 i número 4 de manera que la superfície total de 1.935 m2 respecte de la qual es produeix la discrepància queda de la manera següent: 1.395,78 m2 com a equipament i 539,22 m2 com a zona verda privada.
  
La memòria de la modificació justifica aquesta solució en què l'ús de mercat per als terrenys que perden aquesta qualificació no és necessari, atés que en la zona s'han instal·lat ja distints centres comercials (Continente, Mercadona, Amica, Lidl, etc.), i en què l'ús de zona verda privada permet la utilització del subsòl per a aparcaments, cosa que alleugereix el dèficit de places d'aparcaments existent en la zona.
  
En aquest sentit, i per a compensar l'increment d'aprofitament que poguera entendre's que es produeix per la utilització del subsòl de la zona verda privada com a aparcament suposarà, l'Ajuntament de Vila-real ha subscrit un conveni urbanístic amb el propietari afectat. En el conveni, subscrit el 4 de maig de 1999, i incorporat en el projecte de modificació, s'indica que el propietari adquirirà a costa seua i cedirà gratuïtament a favor de l'ajuntament els terrenys dotacionals equivalents a l'increment d'aprofitament, calculat en 3.664.809 pessetes, i de no ser això possible es pagarà a l'ajuntament aquesta quantitat, per a garantir-ho s'ha presentat ja un aval.
  
Aquesta modificació del Pla General de Vila-real suposa una alteració en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic (sentències de 20 de gener de 1992 R.A.715 i de 17 de març de 1992 R.A. 3283), i en tal casos l'administració es beneficia d'àmplia llibertat per a elegir, entre les alternatives possibles, la forma en què el territori ha de quedar ordenat (sentència de 2 de gener de 1992 R.A. 698). Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals (sentència de 17 de juliol de 1991 R.A. 6342), per això, quan de tal determinacions es tracte, l'ajuntament ha d'actuar amb aquella discrecionalitat, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
L'examen autonòmic d'aquestes modificacions haurà de partir d'aquests pressupostos.
  
La modificació número 8 del Pla General de Vila-real pretén resoldre la contradicció existent en els distints plans d'ordenació respecte de la qualificació urbanística de part d'una illa del sòl urbà, de 1.945 m2 de superfície, que en un pla apareix com a "zona verda privada" i en un altre com a "equipament comunitari-mercat". La contradicció es resol de manera que, en tots els plans, 1.395 m2 queden com a equipament i 539 m2 com a zona verda privada.
  
La modificació, tal i com es planteja, no contravé cap precepte legal i es justifica en criteris de racionalitat, per la qual cosa no hi ha cap obstacle a l'aprovació definitiva. En particular, és de destacar que l'Ajuntament de Vila-real, en signar un conveni urbanístic amb el propietari, ha previst l'adequada compensació davant l'eventual increment d'aprofitament que poguera entendre's que es produeix amb la resolució de la contradicció, en la mesura en què la normativa urbanística del pla permet la construcció d'aparcaments en el subsòl de les zones verdes privades.
  
Tercer
  
El conseller d'Obres Públiques, Urbanisme i Transports és competent per a resoldre sobre l'aprovació definitiva dels instruments de planejament, de conformitat amb el que disposa l'article 39.1 de la LRAU, en relació amb l'article 6 del Decret 77/1996, de 16 d'abril, del Govern Valencià, pel qual s'aprova el Reglament d'Òrgans Urbanístics de la Comunitat Valenciana.
  
De conformitat amb el que estableixen els articles 8.a i 9.1 del citat Reglament dels Òrgans Urbanístics, el director general d'Urbanisme i Ordenació Territorial pot elevar directament proposta d'aprovació definitiva dels plans al conseller d'Obres Públiques, Urbanisme i Transports.
  
Vistos els preceptes legals citats i altres de general i pertinent aplicació, resolc:
  
Aprovar definitivament la modificació puntual núm. 8 del Pla General de Vila-real.
  
Aquesta resolució entrarà en vigor el mateix dia de la seua publicació en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que es puga exercir qualsevol altre recurs que es considere oportú.
  
València, 6 d'agost de 1999.- El conseller d'Obres Públiques, Urbanisme i Transports: José Ramón García Antón.